b'\n_START_ARTICLE_\nLynne Cox\n_START_PARAGRAPH_\nLynne Cox (f\xc3\xb8dt 1. januar 1957) er en amerikansk \xc3\xa5bent vand-sv\xc3\xb8mmer og forfatter. Hun har to gange haft rekorden i sv\xc3\xb8mning over Den Engelske Kanal (9 timer og 57 min i 1972 og 9 timer og 36 min i 1973). I 1975 blev Cox den f\xc3\xb8rste kvinde der sv\xc3\xb8mmede den 26 km lange tur i 10\xc2\xa0\xc2\xb0C koldt vand over Cookstr\xc3\xa6det i New Zealand. I 1976 blev hun den f\xc3\xb8rste person der sv\xc3\xb8mmede over Magellanstr\xc3\xa6det i Chile og den f\xc3\xb8rste der sv\xc3\xb8mmede tundt om Cape Point i Sydafrika._NEWLINE_Lynne Cox er nok bedst kendt for i 1987 at sv\xc3\xb8mme over Beringstr\xc3\xa6det fra Lille Diomede \xc3\x98 i Alaska til Store Diomede \xc3\x98 i det dav\xc3\xa6rende Sovjetunionen, hvor vandtemperaturen var omkring 4\xc2\xa0\xc2\xb0C. P\xc3\xa5 det tidspunkt var det ikke tilladt for de folk der levede p\xc3\xa5 Diomede\xc3\xb8erne (3,7 km fra hinanden) at se hinanden, selvom mange havde familie, der boede p\xc3\xa5 den anden \xc3\xb8. Hendes bedrift blev rost af b\xc3\xa5de Ronald Reagan og Mikhail Gorbatjov._NEWLINE_En af hendes andre bedrifter var en sv\xc3\xb8mmetur i vandet ved Antarktis. Hun var i vandet i 25 minutter og tilbagelagde en str\xc3\xa6kning p\xc3\xa5 ca. 1,7 km. Hendes bog om oplevelsen, Swimming to Antarctica, blev udgivet i 2004._NEWLINE_Hendes anden bog, Grayson, fort\xc3\xa6ller i detaljer om hendes m\xc3\xb8de med en baby gr\xc3\xa5hval under en tidlig morgensv\xc3\xb8mmetur ud for Californiens kyst. Den blev udgivet i 2006._NEWLINE_I august 2006 sv\xc3\xb8mmede hun over Ohio River i Cincinnati fra Serpentine Wall til Newport, Kentucky for at s\xc3\xa6tte fokus p\xc3\xa5 planer om at nedbringe standarder for vandkvaliteten i Ohio River._NEWLINE_Asteroiden 37588 Lynnecox blev navngivet til \xc3\xa6re for hende.'